Askov
Askov, by umiddelbart vest for Vejen i Sydjylland; 1830 indb. (2017). Askov ligger i Vejen Kommune.
Før opførelsen af Askov Højskole i 1865 var Askov en samling gårde omkring et gadekær. I dag er den en langstrakt bydannelse omkring højskolen og næsten sammenvokset med stationsbyen og kommunecentret Vejen.
I Askov findes Askov Forsøgsmølle, verdens første strømproducerende vindmølle fra 1897; møllebygningen huser nu museum for opfinderen Poul la Cour. Desuden findes bl.a. Askov Kirke, en efterskole og en musikskole.